

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rūpniecības iela 23, Rīga, LV-1045, tālr. 67084200, e-pasts: [ap@vvd.gov.lv](mailto:ap@vvd.gov.lv), [www.vvd.gov.lv](http://www.vvd.gov.lv)

Rīga, 2025. gada 10. janvārī

**Paredzētās darbības ietekmes sākotnējais izvērtējums Nr. AP25SI0010**

*Ietekmes sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Ietekmes sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā “Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja ietekmes sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.*

1. **Paredzētās darbības ierosinātājs (t.sk., reģistrācijas numurs un adrese):**

SIA “CHAROEN”, reģistrācijas Nr. 40003885159, juridiskā adrese: Ziedleju iela 6, Mārupe, Mārupes nov., Latvija, LV-2167, e-pasta adrese: *mbpartneri@inbox.lv.*

1. **Paredzētās darbības nosaukums:**

Derīgo izrakteņu ieguve smilts atradnē “Sēnītes” 4,950 ha platībā.

1. **Paredzētās darbības norises vieta:**

Nekustamais īpašums ar kadastra numuru 8080 003 0835, zemes vienībā ar kadastra apzīmējumu 8080 003 0825, Olaines pagasts, Olaines novads.

1. **Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:**

Valsts vides dienests (turpmāk – Dienests) 2024. gada 18. oktobrī saņēma SIA “CHAROEN” pilnvarotās personas sabiedrības ar ierobežotu atbildību “Vides eksperti” (turpmāk – Iesniedzēja) iesniegumu un 2024. gada 11. decembrī iesniegto papildu informāciju ietekmes sākotnējā izvērtējuma veikšanai derīgo izrakteņu ieguvei smilts atradnē “Sēnītes” 4,950 ha platībā (turpmāk – paredzētā darbība), kas atrodas nekustamajā īpašumā ar kadastra Nr. 8080 003 0835, zemes vienībā ar kadastra apzīmējumu 8080 003 0825, Olaines pagastā, Olaines novadā (turpmāk – Norises vieta).

Smilts atradnes “Sēnītes” (turpmāk arī Atradne) 4,950 ha platībā ar valsts SIA “Latvijas Vides, ģeoloģijas un meteoroloģijas centrs” (turpmāk – LVĢMC) 2024. gada 15. jūlija Derīgo izrakteņu krājumu akceptēšanas komisijas sēdes protokolu Nr. 66 ir akceptēti N kategorijas derīgo izrakteņu (smilts) krājumi 430,93 tūkst. m3 apmērā, no tiem 416,24 tūkst. m3 atrodas zem gruntsūdens līmeņa. Atbilstoši SIA “Zemes Puse” 2024. gada Pārskatam par smilts atradnes “Sēnītes” ģeoloģisko izpēti Atradnes ģeoloģisko griezumu veido kvartāra nogulumi – holocēna eluviālie, augšpleistocēna Latvijas svītas Baltijas ledus ezera limnoglaciālie nogulumi ar kopējo izstrādnēs atsegto biezumu līdz 12.0 m. *Eluviālie nogulumi (eQ4)* – augsne, kuru veido labi un vidēji labi humusēts trūdvielu slānis (0.3-0.6 m biezumā). *Limnoglaciālie nogulumi (lQ3ltvb)* – galvenokārt smalkgraudainas un ļoti smalkgraudainas smilts slāņkopa. Tā ieguļ zem eluviālo nogulumu slāņa. Limnoglaciālo nogulumu augšējā daļā līdz 0.7-1.4 m dziļumam konstatēti dzelzs savienojumu sakopojumi un satecējumi kā arī labi sadalījušās organikas (t.sk. augu saknes) atliekas. Zemāk ieguļ viendabīga smalkgraudaina smilts, kas veido atradnes derīgo slāņkopu. Izstrādnēs caururbto limnoglaciālo nogulumu pamatnē ieguļ putekļaina un mālaina smilts un mālsmilts.

Atbilstoši iesniegumam Atradnē tiek plānota derīgo izrakteņu ieguve atklātā karjerā. Derīgo izrakteņu ieguves laukuma sagatavošanas rezultātā noņemto segkārtu (augsni) paredzēts izvietot pagaidu krautnēs un vēlāk izmantot rekultivācijas darbos. Izveidotās krautnes gar Atradnes perimetru paredzētas trokšņu un putekļu emisiju mazināšanai, kā arī tās aizsegs skatu uz ieguves vietu. Atbilstoši SIA “Zemes Puse” pārskatam gruntsūdens līmenis atrodas 0.9-1.8 m dziļumā no zemes virsmas jeb 7.10 – 7.3 m vjl. Ņemot vērā gruntsūdens līmeni un izstrādes dziļumu, smilts ieguvei paredzēts izmantot gan ekskavācijas metodi, gan mitrās smilts izsūknēšanu. Iesniegumā tiek norādīts, ka sākotnēji tiks izmantots ekskavators, lai sagatavotu vietu hidropneimatiskajās iekārtas (zemessūcēja) iegremdēšanai, kas veiks turpmākos ieguves darbus. Pēc smilts izsūkšanas, tā tiks novietota atūdeņošanas krautnēs, lai ūdens notecētu atpakaļ izstrādes vietā. Pēc tam atūdeņotais materiāls tiks iekrauts pašizgāzējos ar frontālo iekrāvēju vai ekskavatoru, lai to transportētu. Derīgā izrakteņa apstrāde netiek paredzēta.

Paralēli derīgo izrakteņu ieguvei nekustamajā īpašumā “Jaunsēnītes” ir plānota rekultivācija, kurā tiks veikta aizbēršana, lai nākotnē teritoriju varētu izmantot lauksaimniecības vajadzībām. Aizbēršanas materiāla apjoms būs pietiekams, lai atgrieztu nekustamo īpašumu sākotnējā topogrāfiskajā stāvoklī, veicot visus nepieciešamos irdenības koeficienta aprēķinus dažādiem materiāla veidiem. Teritorijas aizbēršanai plānots izmantot smilšmālu, smalku putekļainu smilti un vājas nestspējas grunti, kuru nepieciešams izrakt būvobjektos, piemēram, “Rail Baltica” trases, depo un staciju būvniecībā. Ja netiks slēgts līgums ar “Rail Baltica” par šo materiālu izmantošanu, tas tiks slēgts ar kādu citu lielu objektu būvniekiem (piemēram, autoceļi, un tml.). Šo materiālu kvalitāte un tips tiks precizēts ar sadarbības būvniecības uzņēmumiem un noteikts līgumā. Šiem materiāliem papildus tiks veikta vizuālā kontrole pēc ievešanas objektā lai pārliecinātos par atbilstību līguma nosacījumiem, tai skaitā lai izslēgtu būvniecības atkritumu klātbūtni. Proti, aizbēršanas darbiem nav paredzēta iespēja saņemt aizberamo materiālu no nezināmiem avotiem vai gadījuma rakstura kravām – materiālu paredzēts saņemt tikai uz iepriekš noslēgta sadarbības līguma pamata no zināmiem būvobjektiem. Aizbēršanai plānots izmantot arī aleirītu, kas tiks ievests no nekustamā īpašuma “Lagūnas” Mārupes novadā. Aleirītu plānots ievest tikai tad, kad nekustamajam īpašumam “Lagūnas” būs pabeigts lokālplānojums un saņemta ieguves licence.

Iesniegumā tiek norādīts, ka paredzēto darbību nav plānots veikt paralēli ar ieguves darbiem atradnē “Bērzlapes”, proti, darbība atradnē “Sēnītes” tiks uzsākta pēc ieguves darbu pabeigšanas atradnē “Bērzlapes”, lai nodrošinātu efektīvu resursu apsaimniekošanu. Tas nozīmē, ka ieguves tehnika, kas tika izmantota atradnē “Bērzlapes” tiks pārvietota un izmantota paredzēto ieguves darbu sākšanai atradnē nekustamajā īpašumā “Sēnītes”. Pēc ieguves tehnikas izvešanas no atradnes “Bērzlapes”, tās teritorijā vēl netiks uzsākti rekultivācijas darbi, taču vēl var turpināties iegūtā materiāla izvešana. Rekultivācijas darbi paredzētajai darbībai tiks veikti daļēji paralēli rekultivācijas darbiem atradnē “Bērzlapes”, taču rekultivācijas darbus abām teritorijām veiks vienas un tās pašas tehnikas vienības, neveidojot kumulatīvu ietekmi rekultivācijas laikā.

Piekļuvi ieguves teritorijai plānots nodrošināt izmantojot servitūta ceļu caur nekustamo īpašumu “Bērzlapes” (kadastra Nr. 8080 003 0053), kas savienos ieguves vietu ar pašvaldības autoceļu. Atradnes apsaimniekošanas vajadzībām nav paredzēta pastāvīgu būvju izveide, tomēr atradnes uzturēšanas laukumā, nepieciešamības gadījumā plānots izvietot mobilos vagoniņus, pārvietojamas biotualetes, atkritumu konteinerus un sorbenta glabātuvi, lai nodrošinātu tehnikas drošību un savlaicīgi reaģētu uz iespējamiem piesārņojumiem.

Atkarībā no pieprasījuma smilts ieguves apjoms gadā paredzēts līdz 80 000 m3, kas ļaus Atradni izstrādāt piecu gadu laikā. Ieguves darbus plānots veikt pirmdienās-sestdienās plkst. 8:00 – 18:00. Vienlaikus tiek norādīts, ka intensīva pieprasījuma gadījumā vasaras sezonā darba laiks var tikt nedaudz pagarināts.

Saskaņā ar LVĢMC Zemes dzīļu informācijas sistēmā[[1]](#footnote-1) pieejamo informāciju derīgo izrakteņu atradne “Sēnītes” atrodas teritorijā, kurā jau šobrīd intensīvi tiek veikta derīgo izrakteņu ieguve citā atradnē (izvērtējums sniegts 5. sadaļā). Izvērtējot iepriekš minēto Valsts vides dienests secina, ka paredzētā darbība atbilst likuma “Par ietekmes uz vidi novērtējumu” 3.2 panta pirmās daļas 4) punktam: *vairākām līdzīgām paredzētajām darbībām, kuras ietekmē vienu un to pašu teritoriju un kuru izmaiņu rezultātā summāri tiks sasniegtas šā likuma 1. vai 2. pielikumā minētās robežvērtības* un 2. pielikuma 2. punkta 1) apakšpunktam: *derīgo izrakteņu ieguve 5 hektāru vai lielākā platībā,* līdz ar to tai ir jāveic ietekmes sākotnējais izvērtējums.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Paredzētās darbības ietekmes sākotnējais izvērtējums veikts, pamatojoties uz likuma “Par ietekmes uz vidi novērtējumu” 3.2 panta pirmās daļas 4) punktu un Ministru kabineta 2015. gada 13. janvāra noteikumu Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Likuma “Par ietekmes uz vidi novērtējumu” 8. panta pirmā daļa nosaka, ka piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ierosinātājs nav iesniedzis paredzētās darbības divus iespējamos variantus, tādējādi Valsts vides dienests kā otro alternatīvo risinājumu pieņem variantu, ka paredzētā darbība netiks īstenota.

Sākotnējā ietekmes izvērtējuma ietvaros tika identificētas potenciāli būtiskākās ietekmes, kas ir saistītas ar likuma “Par ietekmes uz vidi novērtējumu” 11. panta pirmās daļas 3) punktu: *dabas resursu, jo īpaši zemes dzīļu, augsnes, ūdens un bioloģiskās daudzveidības izmantošanu*, otrās daļas 2) punktu: *attiecīgajā teritorijā esošo dabas resursu [tostarp augsnes, zemes dzīļu, ūdens un bioloģiskās daudzveidības (īpaši ņemot vērā aizsargājamās sugas, to dzīvotnes, īpaši aizsargājamos un Eiropas Savienības nozīmes biotopus)] relatīvais daudzums, pieejamība un pietiekamība, kvalitāte un atjaunošanas iespējas*, 3) punkta a) apakšpunktu: *dabiskās vides absorbcijas spēja, kas vērtējama, pievēršot īpašu uzmanību virszemes ūdensobjektu aizsargjoslām un upju grīvām,* ņemot vērā trešās daļas 1) punktu: *ietekmes apjomu un telpisko izplatību (iespējamai ietekmei pakļautās teritorijas lielumu un pakļauto iedzīvotāju skaitu)*.

Derīgo izrakteņu ieguve pēc būtības būs saistīta ar ilgstošu neatjaunojamo zemes dzīļu resursu ieguvi, tomēr ietekme būs lokālā mēroga, jo smilts krājumi Latvijā ir plaši izplatīti, turklāt iegūtais materiāls var tikt izmantots autoceļu būvniecībai un uzturēšanai, ceļa drenējošā slāņa izbūvei, būvniecībā kā betona sastāvdaļa vai pamatu izbūvē, uzbērumu veidošanai un citiem mērķiem. Jaunu infrastruktūras objektu būvniecība Atradnē nav paredzēta. Uzstādītos pagaidu infrastruktūras objektus teritorijā pēc darbības beigšanas aizvedīs prom.

Paredzētās darbības vieta atrodas ciema Grēnes teritorijā (skat. 1. att.). Tuvākā viensēta *“Vectīreļi”* atrodas aptuveni 150 m attālumā no paredzētā ieguves laukuma. Līdz ar to tuvējās mājas iedzīvotāji var izjust diskomfortu, ko var radīt *putekļi* un *pastiprināts troksnis*, gan no intensīvas transporta kustības, gan no veiktās ieguves, tā kā tehnikai un transportam (it sevišķi braucot atpakaļgaitā) ir raksturīgs troksnis un vibrācijas pēc būtības. Ieguves vietas sagatavošana ekspluatācijai var radīt īslaicīgu potenciālu piesārņojuma līmeņa palielināšanos, taču, ņemot vērā ietekmes ilgumu, to atsevišķi nevērtē. Savukārt, lai mazinātu potenciālo piesārņojuma līmeņa palielinājumu ekspluatācijas laikā, paredzētās darbības Ierosinātāja plāno gar Atradnes perimetru izvietot segkārtas/augsnes krautnes trokšņu un putekļu emisiju mazināšanai. Emisijas no ieguves procesiem Atradnes teritorijā un transportēšanas pa grants ceļiem radītā ietekme ir vērtējama, kā lokāla, un var radīt būtisku ietekmi uz gaisa kvalitāti tikai tiešā ieguves laukuma un transportēšanas ceļu tuvumā. *Ņemot vērā, ka Atradnes teritorijā nav paredzēta materiāla apstrāde, kā arī Ierosinātāja paredz pasākumus negatīvās ietekmes mazināšanai, Dienesta ieskatā ietekmes attiecībā uz derīgo izrakteņu ieguves vietai tuvējām mājām ir pārvaldāmas, izvirzot atbilstošus nosacījumus tehniskajos noteikumos.*

A map of a city

Description automatically generated

Atradnes “Sēnītes” atrašanās vieta


1. attēls. Atradnes “Sēnītes” atrašanās vieta.

*Vienlaikus norādām, ka derīgo izrakteņu ieguvējam jānodrošina sagatavošanas darbu laikā noņemtā augsnes/ segkārtas uzglabāšanu krautnēs gar Atradnes perimetru, kas papildus kalpos par aizsargvalni trokšņu un putekļu emisiju mazināšanai (izveidotās krautnes Atradnes R un D malā saglabājot līdz derīgo izrakteņu ieguves beigām).* *Vienlaikus norādām, ka darbība ir pieļaujama tikai darba dienās.*

*Dienests norāda, ka derīgo izrakteņu ieguvi atradnē un iegūtā materiāla transportēšana no Atradnes teritorijas jāplāno tādā veidā, kas neradītu trokšņu normatīvu pārsniegumus tuvākajās mājsaimniecībās. Derīgo izrakteņu ieguvei, apstrādei un transportēšanai jāizmanto tehnika un iekārtas, kas atbilst Ministru kabineta 2002. gada 23. aprīļa noteikumu Nr. 163 “Par trokšņa emisiju no iekārtām, kuras izmanto ārpus telpām” prasībām, un darbības laikā jānodrošina, lai trokšņu līmenis nepārsniedz noteiktos (pieļaujamos) vides trokšņa robežlielumus, kas noteikti Ministru kabineta 2014. gada 7. janvāra noteikumu Nr. 16 “Trokšņa novērtēšanas un pārvaldības kārtība” (turpmāk – MK noteikumi Nr. 16) 2. pielikumā*.

*Dienesta ieskatā Ierosinātājai būtu jānodrošina informācijas (kontakttālruni, e-pastu u.c.), kur vērsties, lai ziņotu par putēšanu, gaisa kvalitāti un/vai trokšņa pārsniegumiem saņemot tādu ziņojumu, veikt korektīvas darbības, ja tādas ir nepieciešamas; visu saņemto sūdzību reģistrēšana par gaisa kvalitāti un/vai troksni, identificējot to cēloņus un īstenojot korektīvas darbības; visu ārkārtas situāciju reģistrēšana, kas rada pastiprinātu putēšanu un/vai gaisa piesārņojumu, identificējot to cēloņus un īstenojot korektīvas darbības.*

Atbilstoši Olaines novada teritorijas plānojuma (redakcija 4.2.)[[2]](#footnote-2) (turpmāk – Teritorijas plānojums) funkcionālā zonējuma kartei paredzētās darbības vietā ir noteikta *Rūpnieciskas apbūves teritorijas (R1)* funkcionālā zona (skat. 2. att.). Saskaņā ar Teritorijas plānojuma Teritorijas izmantošanas un apbūves noteikumu (turpmāk – TIAN) 352. punktu derīgo izrakteņu ieguve ir noteikta kā viens no *Rūpnieciskas apbūves teritorijas (R1)* galvenajiem izmantošanas veidiem. Ņemot vērā minēto, Dienests secina, ka paredzētā darbība atbilst spēkā esošajam Teritorijas plānojumam.



2. attēls. Paredzētās darbības izvietojums atbilstoši teritorijas funkcionālajam zonējumam.

Atbilstoši TIAN 366. punktam derīgo izrakteņu ieguve Rūpnieciskas apbūves teritorijas (R1) zonējumā *atļauja normatīvajos aktos noteiktajā kārtībā, papildus ievērojot 3.5.3. nodaļas noteikumus*. TIAN 3.5.3. nodaļas 75. punkts paredz, ka derīgo izrakteņu ieguves vietas nav atļautas: *75.1. apakšpunkts:* tuvāk par 200 m no esošas dzīvojamās vai publiskās apbūves ēkas, izņemot gadījumu, ja saņemts nekustamā īpašuma, kas atrodas noteiktajā attālumā, īpašnieka vai tiesiskā valdītāja rakstveida saskaņojums; *75.2. apakšpunkts:* tuvāk par 50 m no zemes vienības robežas, izņemot, ja saņemts zemes vienības īpašnieka vai tiesiskā valdītāja rakstveida saskaņojums. *Ņemot vērā minēto, Dienests norāda, ka derīgo izrakteņu ieguve nav atļauta tuvāk par 200 m no esošas dzīvojamās vai publiskās apbūves ēkām un tuvāk par 50 m no zemes vienības robežas bez attiecīga saskaņoju saņemšanas.*

Vienlaikus Norises vieta atrodas 15 km zonā ap VAS “Starptautiskā lidosta Rīga” kontrolpunktu. Saskaņā ar likuma “Par aviāciju” 41. panta 8. punktu: *papildus citu normatīvo aktu prasību izpildei saņemama Civilās aviācijas aģentūras atļauja būvēt, ierīkot un izvietot šādus gaisa kuģu lidojumu drošumam potenciāli bīstamus objektus, kuri veicina vai var veicināt putnu masveidīgu pulcēšanos (pastāvīgs barības avots un ligzdošanas vietas), — 15 kilometru rādiusā no lidlauka kontrolpunkta*. Atbilstoši iesniegumam Atradne pēc izstrādes pabeigšanas tiks rekultivēta aizberot to ar dabas resursiem, tomēr lielākā derīgo izrakteņu krājumu daļa atrodas zem gruntsūdens līmeņa, līdz ar to derīgo izrakteņu ieguves laikā veidosies ūdenstilpe. Ņemot vērā minēto, paredzētās darbības veikšanai jāsaņem valsts aģentūras “Civilās aviācijas aģentūra” atļauja. Vienlaikus Dienests secina, ka izveidota ūdenstilpe var veicināt putnu masveida pulcēšanos, līdz ar to ir nepieciešams papildus izvērtējums, proti, sadarbībā ar ornitologu ir nepieciešams paredzēt pasākumus putnu sugu atbaidīšanai no derīgo izrakteņu ieguves laikā izveidotās ūdenstilpes.

Saskaņā ar LVĢMC Zemes dzīļu informācijas sistēmā pieejamo informāciju derīgo izrakteņu atradne “Sēnītes” atrodas teritorijā, kurā tiek veikta derīgo izrakteņu ieguve citā atradnē (skat. 3. att. un 1. tab.). Vērtējot un summējot atradņu platības, kurām šobrīd ir derīga ieguves atļauja/licence un kuras atrodas paredzētās darbības tuvumā, secināms, ka kopējā atradņu platība ir 9,94 ha (atradne “Sēnītes”, un atradne “Bērzlapes”). Tomēr jāņem vērā, ka paredzētā darbība atradnē “Sēnītes” tiks uzsākta tikai pēc atradnes “Bērzlapes” izstrādes pabeigšanas, tāpēc var pieņemt ka nozīmīga daļa ietekmju, kas šobrīd rodas veicot ieguves darbus atradnē “Bērzlapes” beigsies un līdzīgā apmērā uzsāksies atradnē “Sēnītes”.

A map of land with blue squares

Description automatically generated

**1**

**2**

3. attēls. Atradnes “Sēnītes” apkārtnē esošās derīgo izrakteņu vietas.

*1. tabula.*  *Informācija par atradnes “Sēnītes” apkārtnē esošajām atradnēm.*

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.p.k. | Atradne | Platība  (ha) | Limits | Atļaujas/  licences derīguma termiņš | Smilts, tūkst.m3 | *Atlikušie krājumi no limita* | TN/ISI/IVN |
| 1. | “Sēnītes”  SIA “CHAROEN” | 4,95 | 08.11.2024.-07.11.2049. | - | 430,93 | 430,93 |  |
| 2. | “Bērzlapes”  SIA “CHAROEN” | 4,99 | 12.10.2021.-31.08.2046. | 31.01.2022.-31.08.2046. | 487,46 | 304,95 | TN |

Saskaņā ar Dabas aizsardzības pārvaldes dabas datu pārvaldības sistēmā “OZOLS”[[3]](#footnote-3) pieejamo informāciju, Paredzētās darbības Norises vietā nav reģistrēti dabas pieminekļi, īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi.

Saskaņā ar VSIA “Zemkopības ministrijas nekustamie īpašumi” (turpmāk – ZMNĪ) Meliorācijas kadastra informācijas sistēmas[[4]](#footnote-4) paredzētās darbības Norises vieta ir meliorēta, kā arī tā robežojas ar koplietošanas ūdensnotekām, meliorācijas kadastra kods 384242:K:19 un 384242:K:10. Saskaņā ar Meliorācijas likuma 4. pantu valsts SIA “Zemkopības ministrijas nekustamie īpašumi” tehniskie noteikumi jāsaņem šādām darbībām meliorētajās zemēs un ekspluatācijas aizsargjoslās ap meliorācijas būvēm un ierīcēm: 1) būvju un inženierkomunikāciju būvniecībai, pārvietošanai un pārbūvei; 2) derīgo izrakteņu ieguvei; 3) meža ieaudzēšanai; 4) kokaugu stādījumu ieaudzēšanai lauksaimniecībā izmantojamā meliorētajā zemē; 5) citām darbībām vietās, kur tas var traucēt meliorācijas sistēmas darbības režīmu. *Ņemot vērā iepriekš minēto, Dienests norāda, ka paredzētajai darbībai atbilstoši Meliorācijas likuma 4. panta pirmās daļas 2) un 5) punktam jāsaņem valsts SIA “Zemkopības ministrijas nekustamie īpašumi” tehniskie noteikumi. Vienlaikus norādām, ka derīgo izrakteņu ieguves projekts jāizstrādā atbilstoši saņemto tehnisko noteikumu nosacījumiem.*

Valsts sabiedrības ar ierobežotu atbildību “MELIORPROJEKTS” 2024. gada 10. decembra atzinumā Nr. 01 - 0.3/186e *par nekustamajā īpašumā “Jaunsēnītes” paredzētās karjera rekultivācijas aizbēršanas ietekmi uz teritorijas lauksaimniecisko izmantošanu* (turpmāk – Atzinums) norādīts, ka teritorija nosusināta ar sistemātisku māla cauruļu drenāžu (gan kolektori, gan susinātājdrenas). Vidējais drenāžas attālums 30 m, kas liecina, ka teritorijā pārsvarā atrodas smilšainas gruntis. Susinātājdrenu diametrs 5,0 cm, kolektoru diametrs 7,5 cm. Drenu sistēmas tiek ievadītas gar īpašuma robežu esošajos novadgrāvjos (ŪSIK 384242:K:2 un 384242:K:19). Visas drenāžas sistēmas pilnībā atrodas īpašuma “Jaunsēnītes” teritorijā, līdz ar to šo sistēmu demontāža vai pārbūve neatstās hidromelioratīvu ietekmi uz blakus esošajām teritorijām.

Attiecībā uz rekultivācijas (aizbēršanas) darbu hidromelioratīvām ietekmēm tiek norādīts, ka ieguves vietas sagatavošanas laikā drenāžas sistēma tiks pilnībā iznīcināta, bet tiek saglabāti esošie novadgrāvji, kas nodrošina iespēju drenāžas sistēmas atjaunot pēc rekultivācijas (aizbēršanas) darbu veikšanas. Pēc Atradnes aizbēršanas teritorijā pakāpeniski paaugstināsies gruntsūdens līmenis, bet to daļēji regulēs saglabātie novadgrāvji. Pēc karjera izstrādes nav plānots atjaunot drenāžas sistēmu, tomēr saglabātie novadgrāvji nodrošinās iespēju to atjaunot nākotnē.

Ņemot vērā, ka īpašuma teritorija no blakus teritorijām hidromelioratīvi ir norobežota ar novadgrāvjiem, Atradnes izstrāde un rekultivācija (aizbēršana) neradīs virsūdeņu plūsmas traucējumu un blakus esošo īpašumu drenāžas sistēmu darbības traucējumus. Applūšanas risks iespējams tikai no novadgrāvju (arī ārpus īpašuma teritorijas) piesērējuma, bet tas jau ir meliorācijas sistēmu ekspluatācijas jautājums.

*Dienests norāda, ka Atradnes rekultivācijai drīkst izmantot vienīgi dabas resursus (t.sk. tehnogēnos nogulumus), kuri neatbilst atkritumu statusam. Kā arī nav pieļaujama piesārņota materiāla izmantošana. Nepieciešams veikt ievestā materiāla uzskaiti. Derīgo izrakteņu ieguves projektā jāparedz ievestā materiāla vides kvalitātes kontroles risinājumi, tai skaitā attiecībā uz būvgružu vai būvatkritumu piejaukuma pārbaudi un rīcības algoritms saistībā ar pievestā un izkrautā “neatbilstošas kvalitātes” dabas resursa riskiem.*

*Norādām, ka ievērojot pastāvošos riskus atkritumu apsaimniekošanas jomā, pastāv smilts materiāla izstrādes iespējamība apjomā, kas neatbilst noteiktajam ieguves limita apjomam. Līdz ar to Atradnes (vai atradnes daļas) rekultivācija pieļaujama pēc smilts izstrādes visā ieguves laukuma platībā vai tā daļā un detalizēta topogrāfiskā uzmērījuma veikšanas (t.sk. zemūdens daļā), detālu rekultivācijas darbu risinājumu, izstrādes un saskaņošanas, secību ietverot derīgo izrakteņu ieguves projektā.*

*Ievērojot iepriekš norādītās prasības, nav paredzama būtiski negatīva ietekme uz vidi (grunts un gruntsūdeņu kvalitāti). Kā arī nav sagaidāms būtisks autotransporta plūsmas palielinājums, proti, autotransporta kustības ierobežošana nav nepieciešama.*

*Plānotais rekultivācijas veids, pamatā ir vērtējams kā pieļaujams risinājums, ja atradnes teritorija pēc rekultivācijas tiks atgriezta lauksaimnieciskai izmantošanai, veicot atbilstošus kultūrtehniskos pasākumus, t.sk. augsnes izlīdzināšanu slānī, kas optimāls lauksaimniecības kultūru audzēšanai.*

Atbilstoši iesniegumam pēc ieguves tehnikas izvešanas no atradnes “Bērzlapes”, tās teritorijā vēl netiks uzsākti rekultivācijas darbi. Vienlaikus tiek norādīts, ka rekultivācijas darbi atradnē “Sēnītes” tiks veikti daļēji paralēli rekultivācijas darbiem atradnē “Bērzlapes”. Vēršam uzmanību, ka atbilstoši Ministru kabineta 2012. gada 21. augusta noteikumu Nr. 570 “Derīgo izrakteņu ieguves kārtība” (MK noteikumi Nr. 570) 86.1 punktam rekultivāciju ***uzsāk viena*** gada laikā un ***pabeidz trīs gadu laikā*** pēc derīgo izrakteņu ieguves pabeigšanas.

Saskaņā ar informāciju dažādās drošības datu lapās dīzeļdegviela ir uzliesmojošs šķidrums, kurš ir kaitīgs cilvēkiem, kā arī ir toksisks ūdens organismiem ar ilgstošām sekām. Līdz ar to avāriju situācijās ir iespējams gan augsnes, gan pazemes ūdeņu piesārņojums ar naftas produktiem. Tāpat no darbos izmantotās ieguves tehnikas var rasties bīstamie atkritumi (izmantotais absorbents, slaucīšanas lupatas). Derīgo izrakteņu ieguves darbos tiks izmantota tehnika, no kuras ir iespējama degvielas un smēreļļu noplūde avāriju situācijā. Degvielas uzpilde ir paredzēta izmantojot atbilstošas polietilēna transportēšanas tvertnes, kas aprīkotas ar sūkni un automātisku uzpildes pistoli. Avārijas situācijām objektā tiks nodrošināti absorbenta materiāli. Šādā veidā avāriju risks tiks samazināts līdz minimumam, un ir novēršams, laicīgi veicot transporta apskati un apkopi, bet lielu naftas produktu noplūžu rezultātā var veikt attiecīgos teritorijas sanācijas pasākumus, izrokot un aizvedot piesārņoto grunti. Bet jāņem vērā, ka šādu avāriju iespējamība ir niecīga.

Derīgo izrakteņu ieguves darbi nebūs tieši saistīti arī ar atkritumu rašanos. Nelielos daudzumos radītie sadzīves atkritumi, koksnes atkritumi vai bīstamie atkritumi, kuru rašanās ir mazticama, tiks savākti un nodoti atkritumu apsaimniekotājam, kam ir saņemta attiecīgā atkritumu apsaimniekošanas atļauja. Darbinieku vajadzībām ieguves laukumā tiks novietota pagaidu pārvietojamā biotualete un iespējams atkritumu konteiners. Ieguves process būs saistīts ar sadzīves atkritumu rašanos, kā arī sadzīves notekūdeņu radīšanu. Dzeramā ūdens ieguve nav paredzēta. Darbinieku dzeramo ūdeni vai iegādāties fasētā veidā (piemēram, pudelēs). Kopējā ietekme derīgo izrakteņu ieguves procesā būs īslaicīga, pārejoša un novēršama.

Atbilstoši Kultūras mantojuma pārvaldes uzturētajai informācijas sistēmas “Mantojums”[[5]](#footnote-5) datiem paredzētā darbība nav plānota vēsturiski nozīmīgajā vietā vai tās tuvumā. Kaut arī derīgo izrakteņu ieguves laikā tiks rada ietekmi uz ainavas vizuālo struktūru, gar Atradnes perimetru tiks izvietotas segkārtas krautnes kas aizsegs skatu uz ieguves teritoriju. Savukārt pēc Atradnes izstrādes teritorija tiks sakārtota veicot ieguves laukā izveidotās ūdenstilpes aizbēršanu, proti, ainavas atjaunošana.

Paredzētās darbības vietā ekstremālu meteoroloģisko apstākļu dēļ, vētras gadījumā, plūdu, miglas, ugunsgrēku un citu dabas katastrofu rezultātā var tikt negatīvi ietekmēta gan vide, gan iedzīvotāji, tomēr tas ir iespējams jebkurā teritorijā valstī.

**Secinājumi:**

1. Veicot ietekmes sākotnējo izvērtējumu, Valsts vides dienests ir konstatējis, ka paredzētā darbība neatbilst likuma “Par ietekmes uz vidi novērtējumu” 4. panta un 1. pielikumā noteiktajām darbībām, kurām piemērojams ietekmes uz vidi novērtējums.
2. Derīgo izrakteņu ieguve un ar šo darbību saistītā ietekme uz vidi atbilstoši likuma “Par ietekmes uz vidi novērtējumu” 11. panta kritērijiem netiek klasificēta tik nozīmīga vai kompleksa, lai būtu nepieciešams piemērot ietekmes uz vidi novērtējuma procedūru, tā kā tā ir vērtējama tikai kā nozīmīga lokālā mērogā, nav saistīta ar būtisku piesārņojuma risku un to nevar uzskatīt par tādu, kas var radīt negatīvu ietekmi uz apkārtējo iedzīvotāju dzīves kvalitāti, drošību un veselību. Ar atradnes rekultivāciju beigsies arī ietekmju darbība. Rekultivācijas laikā teritorijā tiks sakārtota un turpmāk lietderīgi izmantota.
3. Paredzētās darbības realizācija neradīs summāri būtiski negatīvu ietekmi ar citām blakus esošajām derīgo izrakteņu ieguves vietām, iespējamās ietekmes ir zināmas un pārvaldāmas ar nosacījumiem tehniskajos noteikumos un ieguves atļaujās.
4. Saskaņā ar Dabas aizsardzības pārvaldes dabas datu pārvaldības sistēmā “OZOLS” pieejamo informāciju, paredzētās darbības Norises vietā nav reģistrēti dabas pieminekļi, īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi.
5. Atbilstoši Teritorijas plānojuma TIAN 352. punktu derīgo izrakteņu ieguve ir noteikta kā viens no *Rūpnieciskas apbūves teritorijas (R1)* galvenajiem izmantošanas veidiem.
6. Ietekmes uz vidi novērtējuma nepieciešamība neizriet arī no lietderības un samērīguma apsvērumiem, jo iespējamās nelabvēlīgās ietekmes ir identificējamas un pārvaldāmas, un to novēršanai vai mazināšanai ir iespējams noteikt un tehniskajos noteikumos iestrādāt atbilstīgus pasākumus.

##### Izvērtētā dokumentācija:

1. 2024. gada 18. oktobrī reģistrētais iesniegums un 2024. gada 11. decembrī iesniegtā papildu informācija ietekmes sākotnējā izvērtējums veikšanai;
2. Dienesta 2024. gada 23. oktobra vēstule Nr. 11.4/AP/10938/2024 *Par informatīvā paziņojuma nosūtīšanu*;
3. Dienesta 2024. gada 24. oktobra vēstule Nr. 11.4/AP/10959/2024 *Par paredzēto darbību*;
4. Valsts zemes dienesta kadastra informācijas sistēmas dati: <https://www.kadastrs.lv/#result> (dati skatīti 27.12.2024.);
5. Dabas aizsardzības pārvaldes dabas datu pārvaldības sistēmas “Ozols” informācija: <https://ozols.gov.lv/ozols/> (dati skatīti 27.12.2024.);
6. Latvijas ģeotelpiskās informācijas aģentūras Karšu pārlūks: <https://kartes.lgia.gov.lv/karte/> (dati skatīti 27.12.2024.);
7. *Google Earth* *Pro* karšu slāņi.
8. **Sabiedrības informēšana:**

Valsts vides dienests par pieteikto darbību ir informējis Olaines novada pašvaldību un biedrību “Vides aizsardzības klubs”, 2024. gada 23. oktobrī nosūtot vēstuli   
Nr. 11.4/AP/ 10938/2024 ar informatīvo paziņojumu. Informatīvais paziņojums tika publicēts arī Valsts vides dienesta tīmekļa vietnē. Sabiedrības atsauksmes vai priekšlikumi par pieteikto darbību nav saņemti.

1. **Administratīvā procesa dalībnieku viedokļi:**

Iesniedzēja viedoklis iekļauts iesniegumā ietekmes sākotnējam izvērtējumam.

Citu procesa dalībnieku viedokļi nav saņemti.

1. **Piemērotās tiesību normas un lēmuma pieņemšanas pamatojums:**
2. Administratīvā procesa likuma 5., 6., 7., 8., 9., 10., 13. un 14. pants, 55. panta 1. punkts, 65. panta trešā daļa un 66. panta pirmā daļa;
3. Likuma “Par ietekmes uz vidi novērtējumu” 3.2 panta pirmās daļas 1) un 4) punkts, 4., 8., 11., 12., 13. pants, 2. pielikuma 2. punkta 1) apakšpunkts;
4. Meliorācijas likuma 4. panta pirmā daļa;
5. Likuma “Par aviāciju” 41. panta 8. punkts;
6. Ministru kabineta 2015. gada 13. janvāra noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību”;
7. Ministru kabineta 2014. gada 7. janvāra noteikumi Nr. 16 “Trokšņa novērtēšanas un pārvaldības kārtība”;
8. Ministru kabineta 2015. gada 27. janvāra noteikumu Nr. 30 “Kārtība, kādā Valsts vides dienests izdod tehniskos noteikumus paredzētajai darbībai” 18. punkts;
9. Ministru kabineta 2002. gada 23. aprīļa noteikumi Nr. 163 “Par trokšņa emisiju no iekārtām, kuras izmanto ārpus telpām”;
10. Ministru kabineta 2012. gada 21. augusta noteikumu Nr. 570 “Derīgo izrakteņu ieguves kārtība” (MK noteikumi Nr. 570) 86.1 punkts.

**Lēmums:**

Nepiemērot ietekmes novērtējuma procedūru SIA “CHAROEN” ierosinātajai darbībai – derīgo izrakteņu ieguve smilts atradnē “Sēnītes” 4,950 ha platībā, kas atrodas nekustamajā īpašumā ar kadastra Nr. 8080 003 0835, zemes vienībā ar kadastra apzīmējumu 8080 003 0825, Olaines pagastā, Olaines novadā.

*Šis starplēmums, ar kuru tiek atzīts, ka ietekmes novērtējums nav nepieciešams, nav atsevišķi pārsūdzams.*

Atļauju pārvaldes

Piesārņojuma un dabas resursu departamenta direktore I. Plociņa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Rumjanceva, 26302771

*valerija.rumjanceva@vvd.gov.lv*

1. <https://videscentrs.lvgmc.lv/lapas/atradnu-registrs-un-krajumu-bilance> (dati skatīti 20.12.2024.) [↑](#footnote-ref-1)
2. Apstiprināts ar Olaines novada domes 27.04.2022. lēmumu Nr. 6 (23.p.) “Par Olaines novada teritorijas plānojuma 2018. - 2030. gadam (4.1) redakcijas apstiprināšanu un saistošo noteikumu Nr. SN5/2022 “Olaines novada teritorijas plānojuma 2018.-2030. gadam teritorijas izmantošanas un apbūves noteikumi un grafiskā daļa” izdošanu. Aktuālā versija pieejama: <https://geolatvija.lv/geo/tapis?documents=open#document_24932> [↑](#footnote-ref-2)
3. <https://ozols.gov.lv/ozols/> (dati skatīti 27.12.2024.). [↑](#footnote-ref-3)
4. <https://www.melioracija.lv/?loc=559299;359204;13> (dati skatīti 27.12.2024.) [↑](#footnote-ref-4)
5. <https://karte.mantojums.lv/?z=11.98341&lng=23.94445&lat=56.79390> (dati skatīti 06.01.2025.) [↑](#footnote-ref-5)